nibzard/narodne-novine-full-text-markdown huggingface dataset:
### NN 87/2022 (27.7.2022.), Rješenje o razrješenju predsjednika Vijeća za sustav unutarnjih kontrola u javnom sektoru

VLADA REPUBLIKE HRVATSKE

1345

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.) i članka 40. stavka 2. Zakona o sustavu unutarnjih kontrola u javnom sektoru (»Narodne novine«, br. 78/15. i 102/19.), Vlada Republike Hrvatske je na sjednici održanoj 18. srpnja 2022. donijela

RJEŠENJE

O RAZRJEŠENJU PREDSJEDNIKA VIJEĆA ZA SUSTAV UNUTARNJIH KONTROLA U JAVNOM SEKTORU

Razrješuje se dr. sc. ZDRAVKO MARIĆ dužnosti predsjednika Vijeća za sustav unutarnjih kontrola u javnom sektoru.

Klasa: 080-02/22-02/65

Urbroj: 50301-15/15-22-1

Zagreb, 18. srpnja 2022.

Predsjednik
 mr. sc. Andrej Plenković, v. r.
### NN 87/2022 (27.7.2022.), Rješenje o imenovanju predsjednika Vijeća za sustav unutarnjih kontrola u javnom sektoru

VLADA REPUBLIKE HRVATSKE

1346

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16. i 116/18.) i članka 40. stavka 2. Zakona o sustavu unutarnjih kontrola u javnom sektoru (»Narodne novine«, br. 78/15. i 102/19.), Vlada Republike Hrvatske je na sjednici održanoj 18. srpnja 2022. donijela

RJEŠENJE

O IMENOVANJU PREDSJEDNIKA VIJEĆA ZA SUSTAV UNUTARNJIH KONTROLA U JAVNOM SEKTORU

Imenuje se dr. sc. MARKO PRIMORAC, ministar financija, predsjednikom Vijeća za sustav unutarnjih kontrola u javnom sektoru, po položaju.

Klasa: 080-02/21-01/130

Urbroj: 50301-15/15-221-1

Zagreb, 18. srpnja 2022.

Predsjednik
 mr. sc. Andrej Plenković, v. r.
### NN 88/2022 (29.7.2022.), Odluka o ukidanju Odluke o uzajamnom priznavanju mjere makrobonitetne politike iz Preporuke Europskog odbora za sistemske rizike od 16. srpnja 2018. o izmjeni Preporuke ESRB/2015/2 o procjeni prekograničnih učinaka mjera makrobonitetne politike i o dobrovoljnoj uzajamnosti za mjere makrobonitetne politike ( ESRB/2018/5)

Hrvatska narodna banka

1373

Na temelju članka 43. stavka 2. točke 6. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), članka 4. stavka 1. točke 3. i članka 11. stavka 2. Zakona o kreditnim institucijama (»Narodne novine«, br. 159/2013., 19/2015., 102/2015., 15/2018., 70/2019., 47/2020. i 146/2020.), članka 7. stavka 1. Odluke o postupku priznavanja mjera makrobonitetne politike koje su donijela odgovarajuća tijela drugih država članica Europske unije i postupku procjene prekograničnih učinaka mjera makrobonitetne politike (»Narodne novine«, br. 60/2017.) i odjeljka 1. potpreporuke C(1) Preporuke Europskog odbora za sistemske rizike od 30. ožujka 2022. o izmjeni Preporuke ESRB/2015/2 o procjeni prekograničnih učinaka mjera makrobonitetne politike i o dobrovoljnoj uzajamnosti za mjere makrobonitetne politike (ESRB/2022/3) guverner Hrvatske narodne banke donosi

ODLUKU

O UKIDANJU ODLUKE O UZAJAMNOM PRIZNAVANJU MJERE MAKROBONITETNE POLITIKE IZ PREPORUKE EUROPSKOG ODBORA ZA SISTEMSKE RIZIKE OD 16. SRPNJA 2018. O IZMJENI PREPORUKE ESRB/2015/2 O PROCJENI PREKOGRANIČNIH UČINAKA MJERA MAKROBONITETNE POLITIKE I O DOBROVOLJNOJ UZAJAMNOSTI ZA MJERE MAKROBONITETNE POLITIKE (ESRB/2018/5)

Predmet Odluke

Članak 1.

(1) Ovom Odlukom ukida se Odluka o uzajamnom priznavanju mjere makrobonitetne politike iz Preporuke Europskog odbora za sistemske rizike od 16. srpnja 2018. o izmjeni Preporuke ESRB/2015/2 o procjeni prekograničnih učinaka mjera makrobonitetne politike i o dobrovoljnoj uzajamnosti za mjere makrobonitetne politike (ESRB/2018/5) (»Narodne novine«, br. 41/2019.).

(2) Ukidanjem Odluke iz stavka 1. ovog članka prestaje uzajamna primjena mjere makrobonitetne politike koju je donijelo odgovarajuće tijelo Belgije i čiju je uzajamnu primjenu preporučio Europski odbor za sistemske rizike.

Stupanje na snagu

Članak 2.

Ova Odluka stupa na snagu osmoga dana od dana objave u »Narodnim novinama«.

O. br.: 262-091/07-22/BV
 Zagreb, 21. srpnja 2022.

Guverner
 Hrvatske narodne banke
 Boris Vujčić, v. r.
### NN 88/2022 (29.7.2022.), Odluka o stavljanju u službenu uporabu katastarskog operata katastra nekretnina za katastarsku općinu Đurđevac III

Državna geodetska uprava

1372

Na temelju članka 56. stavka 2. Zakona o državnoj izmjeri i katastru nekretnina (»Narodne novine«, br. 112/18 i 39/22), glavni ravnatelj Državne geodetske uprave donosi

ODLUKU

O STAVLJANJU U SLUŽBENU UPORABU KATASTARSKOG OPERATA KATASTRA NEKRETNINA ZA KATASTARSKU OPĆINU ĐURĐEVAC III

I.

Na temelju podataka elaborata katastarske izmjere, podataka prikupljenih tijekom izlaganja na javni uvid elaborata katastarske izmjere i podataka preuzetih iz novoosnovane zemljišne knjige izrađen je katastarski operat katastra nekretnina za katastarsku općinu Đurđevac III (MB 338214), a koji se sastoji od:

– katastarskog plana u digitalnom obliku,

– digitalnog ortofotoplana i digitalnog modela terena

– elaborata geodetske osnove,

– pregledne karte u M 1:20000 s podjelom na detaljne listove katastarskog plana u mjerilu te podjelom na skice izmjere,

– pregledne karte u M 1:5000 (11 listova)

– detaljnih listova katastarskog plana u mjerilu 1:1000 (118 listova),

– skica izmjere M 1: 1000 (401 komad), M 1: 500 (37 komada)

– dopunskih skica izmjere raznih mjerila (31 komad)

– popisa katastarskih čestica u rasponu od broja 1/1 do 1716 (ukupno 1766 k.č.),

– popisa osoba upisanih u posjedovne listove i

– posjedovnih listova u rasponu od broja 1 do 1788 (ukupno 1766 PL-ova).

II.

Katastarski operat katastra nekretnina za katastarsku općinu Đurđevac III (MB 338214) stavlja se u službenu uporabu 29. srpnja 2022. godine.

III.

Od dana stavljanja u službenu uporabu katastarskog operata katastra nekretnina za katastarsku općinu Đurđevac III (MB 338214) svi novi upisi na području na kojem je provedena katastarska izmjera provodit će se u katastarskom operatu katastra nekretnina za katastarsku općinu Đurđevac III (MB 338214).

IV.

Katastarski operat katastra nekretnina za katastarsku općinu Đurđevac III (MB 338214) mora se održavati u trajnoj suglasnosti s novoosnovanom zemljišnom knjigom za katastarsku općinu Đurđevac III.

V.

Ova Odluka stupa na snagu danom donošenja i objavit će se u »Narodnim novinama«.

Klasa: 932-05/22-03/13
 Urbroj: 541-04-01-02/2-22-5
 Zagreb, 21. srpnja 2022.

Glavni ravnatelj
 dr. sc. Damir Šantek, dipl. ing. geod., v. r.
### NN 88/2022 (29.7.2022.), Odluka o izmjeni Odluke o nužnoj epidemiološkoj mjeri korištenja medicinskih maski ili maski za lice

Stožer civilne zaštite Republike Hrvatske

1371

Na temelju članka 47. stavaka 2. i 4. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18, 47/20, 134/20 i 143/21) i članka 22.a Zakona o sustavu civilne zaštite (»Narodne novine« broj 82/15, 118/18, 31/20 i 20/21), Stožer civilne zaštite Republike Hrvatske, 28. srpnja 2022., donosi

ODLUKU

O IZMJENI ODLUKE O NUŽNOJ EPIDEMIOLOŠKOJ MJERI KORIŠTENJA MEDICINSKIH MASKI ILI MASKI ZA LICE

I.

U Odluci o nužnoj epidemiološkoj mjeri korištenja medicinskih maski ili maski za lice (»Narodne novine« broj 44/22, 51/22, 60/22 i 73/22) točka V. mijenja se i glasi:

»Nužna epidemiološka mjera i preporuka iz ove Odluke određuje se u trajanju do 31. kolovoza 2022.«.

II.

Ova Odluka zajedno s obrazloženjem objavit će se na mrežnoj stranici Ravnateljstva civilne zaštite na kojoj se objavljuju odluke Stožera civilne zaštite Republike Hrvatske za sprječavanje širenja zaraze koronavirusom, na adresi: https://civilna-zastita.gov.hr/odluke-stozera-civilne-zastite-rh-za-sprecavanje-sirenja-zaraze-koronavirusom/2304.

III.

Ova Odluka objavit će se u »Narodnim novinama«, a stupa na snagu 1. kolovoza 2022.

Klasa: 810-06/20-01/7
 Urbroj: 511-01-300-22-525
 Zagreb, 28. srpnja 2022.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.
### NN 88/2022 (29.7.2022.), Uredba o dopuni Uredbe o graničnim prijelazima Republike Hrvatske

Vlada Republike Hrvatske

1358

Na temelju članka 9. stavka 2. Zakona o nadzoru državne granice (»Narodne novine«, br. 83/13. i 27/16.), Vlada Republike Hrvatske je na sjednici održanoj 28. srpnja 2022. donijela

UREDBU

O DOPUNI UREDBE O GRANIČNIM PRIJELAZIMA REPUBLIKE HRVATSKE

I.

U Uredbi o graničnim prijelazima Republike Hrvatske (»Narodne novine«, br. 79/13., 38/20. i 68/20.) iza članka 30. dodaje se članak 30.c koji glasi:

»Članak 30.c

Radi izvođenja radova dogradnje luke Sali i zatvaranja luke otvorene za javni promet lokalnog značaja – Sali, privremeno se odgađa otvaranje sezonskog graničnog prijelaza za međunarodni promet putnika u pomorskom prometu Sali, a sve do završetka radova dogradnje luke.«.

II.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/22-03/50

Urbroj: 50301-21/32-22-2

Zagreb, 28. srpnja 2022.

Predsjednik
 mr. sc. Andrej Plenković, v. r.
### NN 88/2022 (29.7.2022.), Odluka o donošenju Akcijskog plana za razdoblje od 2022. do 2024. godine uz Strategiju sprječavanja korupcije za razdoblje od 2021. do 2030. godine

VLADA REPUBLIKE HRVATSKE

1360

Na temelju članka 1. stavka 2. i članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj 28. srpnja 2022. donijela

ODLUKU

O DONOŠENJU AKCIJSKOG PLANA ZA RAZDOBLJE OD 2022. DO 2024. GODINE UZ STRATEGIJU SPRJEČAVANJA KORUPCIJE ZA RAZDOBLJE OD 2021. DO 2030. GODINE

I.

Donosi se Akcijski plan za razdoblje od 2022. do 2024. godine uz Strategiju sprječavanja korupcije za razdoblje od 2021. do 2030. godine (u daljnjem tekstu: Akcijski plan), u tekstu koji je Vladi Republike Hrvatske dostavilo Ministarstvo pravosuđa i uprave aktom, klasa: 740-02/21-01/07, urbroj: 514-06-03-01/03-22-37, od 14. lipnja 2022.

II.

Zadužuje se Savjet za sprječavanje korupcije da redovito prati provedbu Akcijskog plana te da Vladi Republike Hrvatske jednom godišnje, a po potrebi i češće, putem Ministarstva pravosuđa i uprave, podnosi Izvješće o provedbi, uz prijedlog eventualnih izmjena i dopuna Akcijskog plana.

III.

Zadužuje se Ministarstvo pravosuđa i uprave da o ovoj Odluci izvijesti sva tijela uključena u provedbu Akcijskog plana te da objavi Akcijski plan na svojoj mrežnoj stranici.

IV.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/22-04/130

Urbroj: 50301-21/06-22-4

Zagreb, 28. srpnja 2022.

Predsjednik
 mr. sc. Andrej Plenković, v. r.
### NN 88/2022 (29.7.2022.), Odluka o financiranju obveznih udžbenika za učenike srednjih škola u Republici Hrvatskoj za školsku godinu 2022./2023. sredstvima iz Državnog proračuna Republike Hrvatske

VLADA REPUBLIKE HRVATSKE

1364

Na temelju članka 14. stavka 2. Zakona o udžbenicima i drugim obrazovnim materijalima za osnovnu i srednju školu (»Narodne novine«, br. 116/18. i 85/22.), Vlada Republike Hrvatske je na sjednici održanoj 28. srpnja 2022. donijela

ODLUKU

O FINANCIRANJU OBVEZNIH UDŽBENIKA ZA UČENIKE SREDNJIH ŠKOLA U REPUBLICI HRVATSKOJ ZA ŠKOLSKU GODINU 2022./2023. SREDSTVIMA IZ DRŽAVNOG PRORAČUNA REPUBLIKE HRVATSKE

I.

Vlada Republike Hrvatske, sukladno raspoloživim financijskim sredstvima, za školsku godinu 2022./2023. osigurat će obvezne udžbenike za učenike srednjih škola u Republici Hrvatskoj članove kućanstva kojemu je najkasnije s danom 31. kolovoza 2022. priznato pravo na zajamčenu minimalnu naknadu, sukladno propisu kojim se uređuje područje socijalne skrbi.

Pravo iz stavka 1. ove točke učenik ostvaruje za sve obvezne udžbenike za nastavne predmete za određeni razred iz odluke o odabiru udžbenika za srednju školu, razred i odjeljenje koji učenik pohađa, koju donosi svaka pojedina škola, a prema odabiru iz Kataloga odobrenih udžbenika koji objavljuje Ministarstvo znanosti i obrazovanja na svojim mrežnim stranicama.

Pravo iz stavka 1. ove točke ne ostvaruju učenici:

– koji ostvaruju pravo na sve obvezne udžbenike po drugoj osnovi

– koji ostvaruju pravo na puni novčani iznos za nabavu obveznih udžbenika

– koji ponavljaju razred.

II.

Način uporabe, vraćanja i obnavljanja udžbenika financiranih sredstvima iz Državnog proračuna Republike Hrvatske propisan je Naputkom o načinu uporabe, vraćanja i obnavljanja udžbenika i drugih obrazovnih materijala financiranih sredstvima iz Državnoga proračuna (»Narodne novine«, broj 46/19.).

III.

Sredstva za izvršenje ove Odluke osigurana su u Državnom proračunu Republike Hrvatske za 2022. godinu i projekcijama za 2023. i 2024. godinu, u okviru Razdjela 080 Ministarstvo znanosti i obrazovanja, Glave 08005, Programa 3701 Razvoj odgojno-obrazovnog sustava, na Aktivnosti A578045 Sufinanciranje nastavnih materijala i opreme za učenike osnovnih i srednjih škola.

IV.

Za provedbu ove Odluke zadužuje se Ministarstvo znanosti i obrazovanja.

V.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/22-04/302

Urbroj: 50301-04/04-22-2

Zagreb, 28. srpnja 2022.

Predsjednik
 mr. sc. Andrej Plenković, v. r.
### NN 88/2022 (29.7.2022.), Odluka o financiranju drugih obrazovnih materijala za učenike osnovnih škola u Republici Hrvatskoj za školsku godinu 2022./2023. sredstvima iz Državnog proračuna Republike Hrvatske

VLADA REPUBLIKE HRVATSKE

1363

Na temelju članka 14. stavka 3. Zakona o udžbenicima i drugim obrazovnim materijalima za osnovnu i srednju školu (»Narodne novine«, br. 116/18. i 85/22.), Vlada Republike Hrvatske je na sjednici održanoj 28. srpnja 2022. donijela

ODLUKU

O FINANCIRANJU DRUGIH OBRAZOVNIH MATERIJALA ZA UČENIKE OSNOVNIH ŠKOLA U REPUBLICI HRVATSKOJ ZA ŠKOLSKU GODINU 2022./2023. SREDSTVIMA IZ DRŽAVNOG PRORAČUNA REPUBLIKE HRVATSKE

I.

Vlada Republike Hrvatske, sukladno raspoloživim financijskim sredstvima, za školsku godinu 2022./2023. osigurat će druge obrazovne materijale za učenike osnovnih škola u Republici Hrvatskoj koji su članovi kućanstva:

– kojemu je najkasnije s danom 31. kolovoza 2022. priznato pravo na zajamčenu minimalnu naknadu, sukladno propisu kojim se uređuje područje socijalne skrbi

– osobe koja je najkasnije s danom 31. kolovoza 2022. utvrđena kao korisnik naknade za nezaposlene hrvatske branitelje iz Domovinskog rata i članove njihovih obitelji, sukladno propisu kojim se uređuju prava hrvatskih branitelja iz Domovinskog rata i članova njihovih obitelji.

Pravo iz stavka 1. ove točke učenik ostvaruje sukladno odluci o korištenju komercijalnih drugih obrazovnih materijala, koja je objavljena na mrežnim stranicama osnovne škole, za razred koji učenik pohađa i sukladno članku 16. stavku 8. Zakona o udžbenicima i drugim obrazovnim materijalima za osnovnu i srednju školu.

Pravo iz stavka 1. ove točke ne ostvaruju učenici:

– koji ostvaruju pravo na druge obrazovne materijale po drugoj osnovi

– koji ostvaruju pravo na puni novčani iznos za nabavu drugih obrazovnih materijala

– koji ponavljaju razred.

II.

Način uporabe, vraćanja i obnavljanja drugih obrazovnih materijala financiranih sredstvima iz Državnog proračuna Republike Hrvatske propisan je Naputkom o načinu uporabe, vraćanja i obnavljanja udžbenika i drugih obrazovnih materijala financiranih sredstvima iz Državnoga proračuna (»Narodne novine«, broj 46/19.).

III.

Sredstva za izvršenje ove Odluke osigurana su u Državnom proračunu Republike Hrvatske za 2022. godinu i projekcijama za 2023. i 2024. godinu, u okviru Razdjela 080 Ministarstvo znanosti i obrazovanja, Glave 08005, Programa 3701 Razvoj odgojno-obrazovnog sustava, na Aktivnosti A578045 Sufinanciranje nastavnih materijala i opreme za učenike osnovnih i srednjih škola, i u okviru Razdjela 041 Ministarstvo hrvatskih branitelja, Glave 04105, Programa 4007 Skrb za hrvatske branitelje iz Domovinskog rata, na Aktivnosti A558043 Jednokratna prava iz Zakona i ostale naknade hrvatskim braniteljima iz Domovinskog rata.

IV.

Za provedbu ove Odluke zadužuju se Ministarstvo znanosti i obrazovanja i Ministarstvo hrvatskih branitelja.

V.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/22-04/300

Urbroj: 50301-04/04-22-2

Zagreb, 28. srpnja 2022.

Predsjednik
 mr. sc. Andrej Plenković, v. r.
### NN 88/2022 (29.7.2022.), Odluka o premještanju državljana trećih zemalja ili osoba bez državljanstva koje ispunjavaju uvjete za odobrenje međunarodne zaštite

VLADA REPUBLIKE HRVATSKE

1366

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.), a u vezi s člankom 48. Zakona o međunarodnoj i privremenoj zaštiti (»Narodne novine«, br. 70/15. i 127/17.), Vlada Republike Hrvatske je na sjednici održanoj 28. srpnja 2022. donijela

ODLUKU

O PREMJEŠTANJU DRŽAVLJANA TREĆIH ZEMALJA ILI OSOBA BEZ DRŽAVLJANSTVA KOJE ISPUNJAVAJU UVJETE ZA ODOBRENJE MEĐUNARODNE ZAŠTITE

I.

Republika Hrvatska će, prema načelu dobrovoljnosti i solidarnosti, temeljem Deklaracije o dobrovoljnom mehanizmu solidarnosti, sudjelovati u premještanju državljana trećih zemalja ili osoba bez državljanstva koje ispunjavaju uvjete za odobrenje međunarodne zaštite iz Helenske Republike, Republike Cipra, Talijanske Republike, Republike Malte i Kraljevine Španjolske (tzv. MED 5).

II.

U okviru provedbe točke I. ove Odluke Republika Hrvatska se obvezuje prihvatiti do 60 državljana trećih zemalja ili osoba bez državljanstva po osnovi premještanja.

III.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/22-04/313

Urbroj: 50301-21/32-22-2

Zagreb, 28. srpnja 2022.

Predsjednik
 mr. sc. Andrej Plenković, v. r.
### NN 88/2022 (29.7.2022.), Odluka o stavljanju izvan snage Odluke o preseljenju državljana trećih zemalja ili osoba bez državljanstva koje ispunjavaju uvjete za odobrenje međunarodne zaštite za 2019. godinu

VLADA REPUBLIKE HRVATSKE

1365

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.), a u vezi s člankom 48. Zakona o međunarodnoj i privremenoj zaštiti (»Narodne novine«, br. 70/15. i 127/17.), Vlada Republike Hrvatske je na sjednici održanoj 28. srpnja 2022. donijela

ODLUKU

O STAVLJANJU IZVAN SNAGE ODLUKE O PRESELJENJU DRŽAVLJANA TREĆIH ZEMALJA ILI OSOBA BEZ DRŽAVLJANSTVA KOJE ISPUNJAVAJU UVJETE ZA ODOBRENJE MEĐUNARODNE ZAŠTITE ZA 2019. GODINU

I.

Ovom Odlukom stavlja se izvan snage Odluka o preseljenju državljana trećih zemalja ili osoba bez državljanstva koje ispunjavaju uvjete za odobrenje međunarodne zaštite za 2019. godinu (»Narodne novine«, broj 16/19.).

II.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/22-04/312

Urbroj: 50301-21/32-22-2

Zagreb, 28. srpnja 2022.

Predsjednik
 mr. sc. Andrej Plenković, v. r.
### NN 88/2022 (29.7.2022.), Odluka o raspisivanju prijevremenih izbora za općinskog načelnika Općine Čeminac

VLADA REPUBLIKE HRVATSKE

1362

Na temelju članka 5. i članka 6. stavka 1. Zakona o lokalnim izborima (»Narodne novine«, br. 144/12., 121/16., 98/19., 42/20., 144/20. i 37/21.), a u vezi s člankom 40.d stavkom 1. Zakona o lokalnoj i područnoj (regionalnoj) samoupravi (»Narodne novine«, br. 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.), Vlada Republike Hrvatske je na sjednici održanoj 28. srpnja 2022. donijela

ODLUKU

O RASPISIVANJU PRIJEVREMENIH IZBORA ZA OPĆINSKOG NAČELNIKA OPĆINE ČEMINAC

I.

Raspisuju se prijevremeni izbori za općinskog načelnika Općine Čeminac.

II.

Za dan provedbe izbora određuje se nedjelja, 18. rujna 2022.

III.

Ova Odluka objavit će se u »Narodnim novinama«, a stupa na snagu 18. kolovoza 2022.

Klasa: 022-03/22-04/304
 Urbroj: 50301-21/32-22-2
 Zagreb, 28. srpnja 2022.

Predsjednik
 mr. sc. Andrej Plenković, v. r.
### NN 88/2022 (29.7.2022.), Odluka o izmjeni i dopuni Odluke o osnivanju Nacionalnog vijeća za uvođenje eura kao službene valute u Republici Hrvatskoj

VLADA REPUBLIKE HRVATSKE

1367

Na temelju članka 24. stavka 3. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj 21. srpnja 2022. donijela

ODLUKU

O IZMJENI I DOPUNI ODLUKE O OSNIVANJU NACIONALNOG VIJEĆA ZA UVOĐENJE EURA KAO SLUŽBENE VALUTE U REPUBLICI HRVATSKOJ

I.

U Odluci o osnivanju Nacionalnog vijeća za uvođenje eura kao službene valute u Republici Hrvatskoj (»Narodne novine«, br. 43/18., 52/18., 22/19. i 146/20.) u točki II. podstavak 2. mijenja se i glasi:

» – ministar financija – zamjenik predsjednika Nacionalnog vijeća«.

Iza podstavka 3. dodaje se novi podstavak 4. koji glasi:

» – potpredsjednik Vlade Republike Hrvatske i ministar mora, prometa i infrastrukture«.

Dosadašnji podstavci 4. do 14. postaju podstavci 5. do 15.

II.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/22-04/299

Urbroj: 50301-15/15-22-2

Zagreb, 21. srpnja 2022.

Predsjednik
 mr. sc. Andrej Plenković, v. r.
### NN 88/2022 (29.7.2022.), Ispravak Zakona o uvođenju eura kao službene valute u Republici Hrvatskoj

HRVATSKI SABOR

1379

U Zakonu o uvođenju eura kao službene valute u Republici Hrvatskoj koji je objavljen u »Narodnim novinama« broj 57 od 20. svibnja 2022. utvrđena je pogreška te se daje

ISPRAVAK ZAKONA

O UVOĐENJU EURA KAO SLUŽBENE VALUTE
 U REPUBLICI HRVATSKOJ

U članku 89. stavku 4. riječi koje glase: »članka 75. podstavaka 8., 9. i 10.« trebaju glasiti: »članka 75. stavka 1. podstavaka 9., 10. i 11.«.

Klasa: 022-02/22-01/09
 Zagreb, 28. srpnja 2022.

Tajnik
 Hrvatskoga sabora
 Davor Orlović, dipl. iur., v. r.
### NN 89/2022 (1.8.2022.), Ispravak Pravilnika o sanitarno-tehničkim i higijenskim uvjetima bazenskih kupališta te o zdravstvenoj ispravnosti bazenskih voda

MINISTARSTVO ZDRAVSTVA

1387

Nakon uspoređivanja s izvornim tekstom Pravilnika o sanitarno-tehničkim i higijenskim uvjetima bazenskih kupališta te o zdravstvenoj ispravnosti bazenskih voda, koji je objavljen u »Narodnim novinama«, broj 59 od 20. svibnja 2020. godine, utvrđena je pogreška te se daje

ISPRAVAK PRAVILNIKA

O SANITARNO-TEHNIČKIM I HIGIJENSKIM UVJETIMA BAZENSKIH KUPALIŠTA TE O ZDRAVSTVENOJ ISPRAVNOSTI BAZENSKIH VODA

U Pravilniku o sanitarno-tehničkim i higijenskim uvjetima bazenskih kupališta te o zdravstvenoj ispravnosti bazenskih voda, koji je objavljen u »Narodnim novinama« broj 59/20, u Prilogu I., Tablica 2. Uvjeti za bazensku vodu u biološkim bazenima, točka 2.4., ispravno glasi:

|  |  |  |  |  |
| --- | --- | --- | --- | --- |
| Broj | Pokazatelj | Mjerna jedinica | Vrijednost | |
|  |  |  | min. | max. |
| 2.4 | Prozirnost (Secci) | m | 2 |  |

Klasa: 011-02/22-02/31
 Urbroj: 534-07-1-1/8-22-3
 Zagreb, 22. srpnja 2022.

Ministar
 izv. prof. dr. sc. Vili Beroš, dr. med., v. r.
### NN 89/2022 (1.8.2022.), Odluka o općinskim porezima Općine Lećevica

Općina Lećevica

1385

Na temelju članka 20. stavka 1. Zakona o lokalnim porezima (»Narodne novine« broj 115/16. i 101/17.) i članka 30. Statuta Općine Lećevica (»Službeni glasnik Općine Lećevica« broj 08/21), Općinsko vijeće Općine Lećevica na svojoj 7. sjednici održanoj 13. srpnja 2022. godine, donosi

ODLUKU

O OPĆINSKIM POREZIMA

I. OPĆE ODREDBE

Članak 1.

Ovom se Odlukom utvrđuje vrsta poreza, tko je porezni obveznik, porezna osnovica, stopa i visina poreza te način obračunavanja i plaćanja općinskih poreza koji su prihod Proračuna Općine Lećevica.

II. VRSTE POREZA

Članak 2.

Općinski porezi su:

1. Porez na potrošnju

2. Porez na kuće za odmor

3. Porez na korištenje javnih površina.

1. Porez na potrošnju

Članak 3.

Porez na potrošnju plaća se po stopi od 3 %.

2. Porez na kuće za odmor

Članak 4.

Porez na kuću za odmor plaća se godišnje u iznosu od 10,00 kn/m2 korisne površine kuće za odmor.

3. Porez na korištenje javnih površina

Članak 5.

Porez na korištenje javnih površina plaćaju pravne i fizičke osobe koje koriste javne površine na području Općine Lećevica.

Članak 6.

Javnim površinama u smislu ove Odluke smatraju se zemljišta unutar građevnog područja koja su u skladu s prostornim planovima namijenjena općoj uporabi (ulice, trgovi, igrališta, zelene površine i sl.).

Porez na korištenje javnih površina obračunava se i plaća po stopi od 5 % na iznos ugovorene naknade koja se plaća za korištenje javnih površina.

Porez na korištenje javnih površina plaća se u roku od 15 dana od dana dostave rješenja o utvrđivanju tog poreza.

Članak 7.

Nadležno porezno tijelo za utvrđivanje i naplatu propisanih lokalnih poreza Općine Lećevica je Porezna uprava Ispostava Kaštela.

III. PRIJELAZNE I ZAVRŠNE ODREDBE

Članak 8.

Stupanjem na snagu ove Odluke prestaje važiti Odluka o porezima Općine Lećevica od 14. prosinca 2001. godine.

Članak 9.

Ova Odluka objavit će se u Službenom glasniku Općine Lećevica i »Narodnim novinama«, a stupa na snagu prvoga dana u mjesecu nakon mjeseca u kojem je objavljena u »Narodnim novinama«.

Klasa: 024-03/22-01/03
 Urbroj: 2134-03-02-01-22-3
 Lećevica, 13. srpnja 2022.

Predsjednik Općinskog vijeća
 Općine Lećevica
 Slavko Grgurević, v. r.
### NN 89/2022 (1.8.2022.), Pravilnik o izmjenama i dopunama Pravilnika o provjeri ispravnosti stabilnih sustava zaštite od požara

MINISTARSTVO UNUTARNJIH POSLOVA

1383

Na temelju članka 40. stavka 2. Zakona o zaštiti od požara (»Narodne novine«, broj 92/2010), ministar unutarnjih poslova donosi

PRAVILNIK

O IZMJENAMA I DOPUNAMA PRAVILNIKA O PROVJERI ISPRAVNOSTI STABILNIH SUSTAVA ZAŠTITE OD POŽARA

Članak 1.

U Pravilniku o provjeri ispravnosti stabilnih sustava zaštite od požara (»Narodne novine« broj 44/12 i 98/21) u članku 10. stavku 1. podstavak 20. mijenja se i glasi:

»refraktometar, minimalno preporučljivo mjerno područje nD20 1.333 – 1.347 (BRIX% 1 – 10) i/ili prijenosni konduktometar s kompenzacijom temperature«.

Članak 2.

U članku 15. stavak 2. mijenja se i glasi:

»Pravna osoba koja je obavila provjeru ispravnosti sustava dužna je u roku od sedam (7) dana od dana obavljenog ispitivanja dostaviti zapisnik iz stavka 1. ovoga članka koji sadrži nezadovoljavajuću ocjenu ispravnosti sustava, nadležnoj inspekciji koja obavlja nadzor provođenja mjera zaštite od požara.«.

Članak 3.

Članak 24. mijenja se i glasi:

»Ispit se polaže pismeno, bez korištenja literature i pomagala.«.

Članak 4.

U članku 25. stavku 3. iza riječi: »preddiplomski i diplomski sveučilišni studij« briše se točka i dodaju se riječi: »ili stručni studij.«.

U stavku 6. iza riječi: »tajnik« briše se točka i dodaju se riječi »i zamjenik tajnika.«.

Članak 5.

U članku 28. stavku 3. iza riječi: »opravdanih razloga,« dodaju se riječi: »najviše dva puta,«.

U stavku 4. iza riječi: »nije položio« briše se točka i dodaju se riječi: »te će mu se naplatiti troškovi provedbe ispita.«.

Članak 6.

Članak 29. mijenja se i glasi:

»Uspjeh kandidata na ispitu ocjenjuje se ocjenom: »položio« ili »nije položio«. Kandidat se ocjenjuje ocjenom »položio« ako je iz svih predmeta zadovoljio odgovorima.

Kandidat koji bude ocijenjen ocjenom »nije položio« iz najviše dva područja Programa, može polagati popravni ispit iz tih područja.

Kandidat koji ne položi popravni ispit iz stavka 2. ovog članka mora ponovno polagati ispit u cijelosti.

Predsjednik ili tajnik ispitnog povjerenstva nakon završetka ispita usmeno priopćuje ocjenu kandidatu.«.

Članak 7.

Članak 30. mijenja se i glasi:

»Kandidat koji na ispitu ne zadovolji, može prijaviti ponovno polaganje ispita u cijelosti nakon 30 dana od dana polaganja ispita.

Kandidata koji na ispitu bude ocijenjen ocjenom »nije položio« iz najviše dva područja Programa, povjerenstvo poziva po svom terminskom planu.«.

Članak 8.

U članku 33. iza riječi: »predsjednik povjerenstva« umjesto točke stavlja se zarez i dodaju se riječi: «odnosno zamjenik predsjednika povjerenstva.«.

Članak 9.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/22-01/136
 Urbroj: 511-01-152-22-4
 Zagreb, 22. srpnja 2022.

Ministar
 dr. sc. Davor Božinović, v. r.
### NN 89/2022 (1.8.2022.), Uredba o izmjeni Uredbe o visini trošarine na energente i električnu energiju

VLADA REPUBLIKE HRVATSKE

1381

Na temelju članka 97. stavka 2. Zakona o trošarinama (»Narodne novine«, br. 106/18., 121/19. i 144/21.), Vlada Republike Hrvatske je na sjednici održanoj 1. kolovoza 2022. donijela

UREDBU

O IZMJENI UREDBE O VISINI TROŠARINE NA ENERGENTE I ELEKTRIČNU ENERGIJU

Članak 1.

U Uredbi o visini trošarine na energente i električnu energiju (»Narodne novine«, br. 148/20., 28/22., 64/22., 76/22. i 83/22.), u članku 3. mijenjaju se visine trošarine u kunama na sljedeće predmete oporezivanja tako da glase:

» – Bezolovni motorni benzin 3.060,00 kn/1000 l

– Dizelsko gorivo 2.660,00 kn/1000 l.«.

Članak 2.

Visine trošarina iz članka 1. ove Uredbe primjenjuju se s danom stupanja na snagu ove Uredbe i određene su za razdoblje od 30 dana.

Članak 3.

Ova Uredba stupa na snagu prvoga dana od dana objave u »Narodnim novinama«.

Klasa: 022-03/22-03/55
 Urbroj: 50301-05/16-22-1
 Zagreb, 1. kolovoza 2022.

Predsjednik
 mr. sc. Andrej Plenković, v. r.
### NN 90/2022 (3.8.2022.), Pravilnik o izmjenama i dopunama Pravilnika o osnovnim uvjetima kojima javne ceste izvan naselja i njihovi elementi moraju udovoljavati sa stajališta sigurnosti prometa

MINISTARSTVO MORA, PROMETA I INFRASTRUKTURE

1395

Na temelju članka 6. stavka 4. Zakona o sigurnosti prometa na cestama (»Narodne novine«, br. 67/08, 48/10, 74/11, 80/13, 158/13, 92/14, 64/15, 108/17, 70/19, 42/20) i članka 17. stavka 3. Zakona o cestama (»Narodne novine«, br. 84/11, 22/13, 54/13, 148/13, 92/14, 110/19, 144/21) ministar mora, prometa i infrastrukture u suglasnosti s ministrom unutarnjih poslova i ministrom prostornog uređenja, graditeljstva i državne imovine donosi

PRAVILNIK

O IZMJENAMA I DOPUNAMA PRAVILNIKA O OSNOVNIM UVJETIMA KOJIMA JAVNE CESTE IZVAN NASELJA I NJIHOVI ELEMENTI MORAJU UDOVOLJAVATI SA STAJALIŠTA SIGURNOSTI PROMETA

Članak 1.

Članak 3. Pravilnika o osnovnim uvjetima kojima javne ceste izvan naselja i njihovi elementi moraju udovoljavati sa stajališta sigurnosti prometa (»Narodne novine«, br. 110/01) mijenja se tako da glasi:

»Tehnička dokumentacija za izgradnju i rekonstrukciju javnih cesta koja je izrađena ili čija je izrada započeta prije stupanja na snagu ovoga Pravilnika, može se prihvatiti odnosno dovršiti prema odredbama Pravilnika o osnovnim uvjetima kojima javne ceste izvan naselja i njihovi elementi moraju udovoljavati sa stajališta sigurnosti prometa (»Narodne novine«, broj 110/01.), ako bi se zbog izmjene te dokumentacije u svrhu njenog usklađivanja s ovim Pravilnikom izgradnja odnosno rekonstrukcija javne ceste morala odložiti za duže vrijeme«.

Članak 2.

U dodatku »Osnovni uvjeti kojima javne ceste izvan naselja i njihovi elementi moraju udovoljavati sa stajališta sigurnosti prometa« mijenja se točka 5.1.6. Zaustavni trak, tako da glasi:

5.1.6. Zaustavni trak

Zaustavni trak je element kolnika koji se izvodi uz rubni trak vanjskog voznog traka. Predviđa se na autocestama na cijeloj duljini trase osim:

• na objektima (vijadukti i mostovi),

• u tunelima duljim od 200 m,

• u području čvorišta na potezima trakova za usporenje i ubrzanje.

Prilikom fazne izgradnje moguće je graditi kolnik bez zaustavnog traka uz osiguranje prostornih uvjeta za kasniju izgradnju zaustavnog traka, ali uz obaveznu izgradnju ugibališta.

U tunelima i galerijama kao i na ostalim dijelovima ceste na kojima se ne predviđa zaustavni trak mogu se na pogodnim mjestima predvidjeti ugibališta za privremeno zaustavljanje vozila.

Razmak i dimenzije ugibališta odabiru se prema terenskim uvjetima. Treba nastojati izbjeći ugibališta za suprotne smjerove jedno nasuprot drugom.

Širina zaustavnog traka iznosi 2,50 m.

Članak 3.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/18-03/40

Urbroj: 530-08-1-1-22-20

Zagreb, 28. srpnja 2022.

Potpredsjednik Vlade
 i ministar
 Oleg Butković, v. r.
### NN 90/2022 (3.8.2022.), Rješenje o razrješenju i imenovanju člana Povjerenstva za praćenje provedbe Nacionalnog plana za uključivanje Roma, za razdoblje od 2021. do 2027. godine

VLADA REPUBLIKE HRVATSKE

1389

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.) i točke III. stavka 1. Odluke o osnivanju Povjerenstva za praćenje provedbe Nacionalnog plana za uključivanje Roma, za razdoblje od 2021. do 2027. godine (»Narodne novine«, broj 70/21.), Vlada Republike Hrvatske je na sjednici održanoj 21. srpnja 2022. donijela

RJEŠENJE

O RAZRJEŠENJU I IMENOVANJU ČLANA POVJERENSTVA ZA PRAĆENJE PROVEDBE NACIONALNOG PLANA ZA UKLJUČIVANJE ROMA, ZA RAZDOBLJE OD
 2021. DO 2027. GODINE

1. Razrješuje se ANTE MATIJEVIĆ dužnosti člana Povjerenstva za praćenje provedbe Nacionalnog plana za uključivanje Roma, za razdoblje od 2021. do 2027. godine, na koju je imenovan kao predstavnik Ministarstva financija.

2. Imenuje se DANIJELA STEPIĆ članicom Povjerenstva za praćenje provedbe Nacionalnog plana za uključivanje Roma, za razdoblje od 2021. do 2027. godine, kao predstavnica Ministarstva financija.

Klasa: 080-02/22-02/67
 Urbroj: 50301-15/15-22-1
 Zagreb, 21. srpnja 2022.

Predsjednik
 mr. sc. Andrej Plenković, v. r.
### NN 90/2022 (3.8.2022.), Rješenje o razrješenju i imenovanju člana Upravnog vijeća Središnje agencije za financiranje i ugovaranje programa i projekata Europske unije

VLADA REPUBLIKE HRVATSKE

1390

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.) i članka 7. stavka 4. Uredbe o osnivanju Središnje agencije za financiranje i ugovaranje programa i projekata Europske unije (»Narodne novine«, br. 90/07., 114/07., 29/12., 56/13., 24/16. i 79/22.), Vlada Republike Hrvatske je na sjednici održanoj 21. srpnja 2022. donijela

RJEŠENJE

O RAZRJEŠENJU I IMENOVANJU ČLANA UPRAVNOG VIJEĆA SREDIŠNJE AGENCIJE ZA FINANCIRANJE I UGOVARANJE PROGRAMA I PROJEKATA EUROPSKE UNIJE

1. Razrješuje se ANTE MATIJEVIĆ dužnosti člana Upravnog vijeća Središnje agencije za financiranje i ugovaranje programa i projekata Europske unije.

2. Imenuje se DANIJELA STEPIĆ, Nacionalna dužnosnica za ovjeravanje, članicom Upravnog vijeća Središnje agencije za financiranje i ugovaranje programa i projekata Europske unije.

Klasa: 080-02/22-02/68

Urbroj: 50301-15/07-22-2

Zagreb, 21. srpnja 2022.

Predsjednik
 mr. sc. Andrej Plenković, v. r.
### NN 90/2022 (3.8.2022.), Rješenje o razrješenju i imenovanju člana Stožera civilne zaštite Republike Hrvatske

VLADA REPUBLIKE HRVATSKE

1392

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.) i članka 22. stavka 1. Zakona o sustavu civilne zaštite (»Narodne novine«, br. 82/15., 118/18., 31/20. i 20/21.), Vlada Republike Hrvatske je na sjednici održanoj 21. srpnja 2022. donijela

RJEŠENJE

O RAZRJEŠENJU I IMENOVANJU ČLANA STOŽERA CIVILNE ZAŠTITE
 REPUBLIKE HRVATSKE

1. Razrješuje se ANTE MATIJEVIĆ dužnosti člana Stožera civilne zaštite Republike Hrvatske, na koju je imenovan kao predstavnik Ministarstva financija.

2. Imenuje se DANIJELA STEPIĆ članicom Stožera civilne zaštite Republike Hrvatske, kao predstavnica Ministarstva financija.

Klasa: 080-02/22-02/70

Urbroj: 50301-15/15-22-2

Zagreb, 21. srpnja 2022.

Predsjednik
 mr. sc. Andrej Plenković, v. r.
### NN 90/2022 (3.8.2022.), Rješenje o razrješenju i imenovanju člana Vijeća za sustav unutarnjih kontrola u javnom sektoru

VLADA REPUBLIKE HRVATSKE

1391

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.) i članka 40. stavka 2. Zakona o sustavu unutarnjih kontrola u javnom sektoru (»Narodne novine«, br. 78/15. i 102/19.), Vlada Republike Hrvatske je na sjednici održanoj 21. srpnja 2022. donijela

RJEŠENJE

O RAZRJEŠENJU I IMENOVANJU ČLANA VIJEĆA ZA SUSTAV UNUTARNJIH KONTROLA U JAVNOM SEKTORU

1. Razrješuje se ANTE MATIJEVIĆ dužnosti člana Vijeća za sustav unutarnjih kontrola u javnom sektoru.

2. Imenuje se DANIJELA STEPIĆ članicom Vijeća za sustav unutarnjih kontrola u javnom sektoru.

Klasa: 080-02/22-02/69

Urbroj: 50301-15/15-22-1

Zagreb, 21. srpnja 2022.

Predsjednik
 mr. sc. Andrej Plenković, v. r.
### NN 90/2022 (3.8.2022.), Rješenje o opozivu i imenovanju zamjenika predstavnika Vlade Republike Hrvatske u Gospodarsko-socijalnom vijeću

Vlada Republike Hrvatske

1388

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.) i članaka 6. i 7. Sporazuma o osnivanju Gospodarsko-socijalnog vijeća (»Narodne novine«, broj 28/20.), Vlada Republike Hrvatske je na sjednici održanoj 21. srpnja 2022. donijela

RJEŠENJE

O OPOZIVU I IMENOVANJU ZAMJENIKA PREDSTAVNIKA VLADE REPUBLIKE HRVATSKE U GOSPODARSKO-SOCIJALNOM VIJEĆU

1. Opoziva se ANTE MATIJEVIĆ dužnosti zamjenika predstavnika Vlade Republike Hrvatske u Gospodarsko-socijalnom vijeću.

2. Imenuje se DANIJELA STEPIĆ, glavna državna rizničarka, zamjenicom predstavnika Vlade Republike Hrvatske u Gospodarsko-socijalnom vijeću.

Klasa: 080-02/22-02/66

Urbroj: 50301-15/15-22-1

Zagreb, 21. srpnja 2022.

Predsjednik
 mr. sc. Andrej Plenković, v. r.
### NN 90/2022 (3.8.2022.), Rješenje o razrješenju i imenovanju predstavnika Vlade Republike Hrvatske u Mješovitom povjerenstvu Vlade Republike Hrvatske i crkava, odnosno vjerskih zajednica, za provedbu odredaba Zakona o pravnom položaju vjerskih zajednica i odredaba Ugovora o pitanjima od zajedničkog interesa sklopljenih između Vlade Republike Hrvatske i crkava, odnosno vjerskih zajednica

VLADA REPUBLIKE HRVATSKE

1393

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.), a u vezi sa Zakonom o pravnom položaju vjerskih zajednica (»Narodne novine«, br. 83/02. i 73/13.) i Ugovorima između Vlade Republike Hrvatske i crkava, odnosno vjerskih zajednica, o pitanjima od zajedničkog interesa (»Narodne novine«, br. 196/03., 141/04., 4/12., 86/14. – ispravak, 112/14. i 46/16.), Vlada Republike Hrvatske je na sjednici održanoj 21. srpnja 2022. donijela

RJEŠENJE

O RAZRJEŠENJU I IMENOVANJU PREDSTAVNIKA VLADE REPUBLIKE HRVATSKE U MJEŠOVITOM POVJERENSTVU VLADE REPUBLIKE HRVATSKE I CRKAVA, ODNOSNO VJERSKIH ZAJEDNICA, ZA PROVEDBU ODREDABA ZAKONA O PRAVNOM POLOŽAJU VJERSKIH ZAJEDNICA I ODREDABA UGOVORA O PITANJIMA OD ZAJEDNIČKOG INTERESA SKLOPLJENIH IZMEĐU VLADE REPUBLIKE HRVATSKE I CRKAVA, ODNOSNO VJERSKIH ZAJEDNICA

1. Razrješuje se ANTE MATIJEVIĆ dužnosti predstavnika Vlade Republike Hrvatske u Mješovitom povjerenstvu Vlade Republike Hrvatske i crkava, odnosno vjerskih zajednica, za provedbu odredaba Zakona o pravnom položaju vjerskih zajednica i odredaba Ugovora o pitanjima od zajedničkog interesa sklopljenih između Vlade Republike Hrvatske i crkava, odnosno vjerskih zajednica.

2. Imenuje se DANIJELA STEPIĆ predstavnicom Vlade Republike Hrvatske u Mješovitom povjerenstvu Vlade Republike Hrvatske i crkava, odnosno vjerskih zajednica, za provedbu odredaba Zakona o pravnom položaju vjerskih zajednica i odredaba Ugovora o pitanjima od zajedničkog interesa sklopljenih između Vlade Republike Hrvatske i crkava, odnosno vjerskih zajednica.

Klasa: 080-02/22-02/71

Urbroj: 50301-15/15-22-2

Zagreb, 21. srpnja 2022.

Predsjednik
 mr. sc. Andrej Plenković, v. r.
### NN 90/2022 (3.8.2022.), Odluka o dopunama Odluke o utvrđivanju Popisa posebno skupih lijekova

HRVATSKI ZAVOD ZA ZDRAVSTVENO OSIGURANJE

1399

Na osnovi članka 26. točke 22. Statuta Hrvatskog zavoda za zdravstveno osiguranje (»Narodne novine«, broj 18/09., 33/10., 8/11., 18/13., 1/14., 83/15. i 108/21.) i članka 102. stavka 1. podstavka 4. Odluke o osnovama za sklapanje ugovora o provođenju zdravstvene zaštite iz obveznog zdravstvenog osiguranja (»Narodne novine«, broj 56/17., 73/17. – ispravak, 30/18., 35/18. – ispravak, 119/18., 32/19., 62/19., 94/19., 104/19., 22/20., 84/20., 123/20., 147/20., 12/21., 45/21., 62/21., 144/21., 10/22., 63/22., 68/22. – ispravak i 78/22.), Upravno vijeće Hrvatskog zavoda za zdravstveno osiguranje na 56. sjednici održanoj 29. srpnja 2022. godine donijelo je

ODLUKU

O DOPUNAMA ODLUKE O UTVRĐIVANJU POPISA POSEBNO SKUPIH LIJEKOVA

Članak 1.

U Odluci o utvrđivanju Popisa posebno skupih lijekova (»Narodne novine«, broj 6/22., 16/22., 39/22., 65/22., 68/22. i 77/22.) u Popisu iz članka 1. stavka 3., »1.dio« dodaju se nove šifre anatomsko-terapijsko-kemijske (ATK) klasifikacije lijekova Svjetske zdravstvene organizacije, sa sljedećim podacima:

»

|  |  |  |  |
| --- | --- | --- | --- |
| Šifra ATK | Nezaštićeno ime lijeka | Zaštićeno ime lijeka | Oblik, jačina i pakiranje lijeka |
| L01CD04 085 | kabazitaksel | Kabazitaksel Viatris | konc. za otop. za inf., boč. stakl. 1x60 mg |
| L01EX03 171 | pazopanib | Pazopanib Zentiva (samo za sarkom) | tbl. film obl. 30x200 mg |
| L01EX03 172 | pazopanib | Pazopanib Zentiva (samo za sarkom) | tbl. film obl. 30x400 mg |
| L02BX03 111 | abirateron | Abirateron Teva | tbl. film obl. 60x500 mg |
| L02BX03 121 | abirateron | Abirateron Sandoz | tbl. film obl. 60x500 mg |
| L02BX03 131 | abirateron | Abiraterone Krka | tbl. film obl. 60x500 mg |
| L02BX03 141 | abirateron | Abirateron Alpha-Medical | tbl. film obl. 60x500 mg |
| L02BX03 142 | abirateron | Abiraterone Accord | tbl. film obl. 60x500 mg |
| L02BX03 171 | abirateron | Abirateron STADA | tbl. film obl. 60x500 mg |
| L02BX03 181 | abirateron | Abirateron Zentiva | tbl. film obl. 60x500 mg |
| L02BX03 191 | abirateron | Abirateron Mylan | tbl. film obl. 60x500 mg |
| L04AA43 062 | ravulizumab | Ultomiris | konc. za otop. za inf., boč. stakl. 1x300 mg (3 ml, 100 mg/ml) |
| L04AA43 063 | ravulizumab | Ultomiris | konc. za otop. za inf., boč. stakl. 1x1100 mg (11 ml, 100 mg/ml) |

«.

Članak 2.

Ova Odluka stupa na snagu petnaestoga dana od dana objave u »Narodnim novinama«.

Klasa: 025-04/22-01/181
 Urbroj: 338-01-01-22-01
 Zagreb, 29. srpnja 2022.

Predsjednik
 Upravnog vijeća Hrvatskog zavoda
 za zdravstveno osiguranje
 prof. dr. sc. Drago Prgomet, dr. med. spec., v. r.
### NN 90/2022 (3.8.2022.), Pravilnik o izmjenama i dopunama Pravilnika o uvjetima i načinu ostvarivanja prava iz obveznog zdravstvenog osiguranja

Hrvatski zavod za zdravstveno osiguranje

1396

Na osnovi članka 103. stavka 1. točke 4. Zakona o obveznom zdravstvenom osiguranju (»Narodne novine«, broj 80/13., 137/13. i 98/19.) i članka 26. točke 1. Statuta Hrvatskog zavoda za zdravstveno osiguranje (»Narodne novine«, broj 18/09., 33/10., 8/11., 18/13., 1/14., 83/15. i 108/21.), Upravno vijeće Hrvatskog zavoda za zdravstveno osiguranje na 56. sjednici održanoj 29. srpnja 2022. godine donijelo je

PRAVILNIK

O IZMJENAMA I DOPUNAMA PRAVILNIKA O UVJETIMA I NAČINU OSTVARIVANJA PRAVA IZ OBVEZNOG ZDRAVSTVENOG OSIGURANJA

Članak 1.

U Pravilniku o uvjetima i načinu ostvarivanja prava iz obveznog zdravstvenog osiguranja (»Narodne novine«, broj 49/14., 51/14. – ispravak, 11/15., 17/15., 123/16. – ispravak, 129/17. i 9/21.) u članku 10. stavku 1. točki 2. postotak: »18 %« zamjenjuje se postotkom: »25 %«.

Članak 2.

U članku 11. iza stavka 1. dodaje se novi stavak 2. koji glasi:

»(2) Članu obitelji za kojeg nositelj osiguranja nije u roku iz stavka 1. ovoga članka dostavio dokaz da su i dalje ispunjeni uvjeti iz članaka 9. i 10. ovoga Pravilnika status osigurane osobe iz članka 8. ovoga Pravilnika prestaje istekom godine dana od dana kada mu je taj status utvrđen.«.

Dosadašnji stavci 2. i 3. postaju stavci 3. i 4.

Članak 3.

U članku 36. stavku 2. točki 2. iza riječi: »propisima« upisuje se zarez i dodaju riječi: »bez obzira na dob djeteta«.

U stavku 5. riječi: »točke 3.« brišu se.

Članak 4.

Postupci pokrenuti za utvrđivanje statusa osigurane osobe u obveznom zdravstvenom osiguranju u skladu s člankom 8. Pravilnika o uvjetima i načinu ostvarivanja prava iz obveznog zdravstvenog osiguranja (»Narodne novine«, broj 49/14., 51/14. – ispravak, 11/15., 17/15., 123/16. – ispravak, 129/17. i 9/21.) koji nisu okončani do dana stupanja na snagu ovoga Pravilnika dovršit će se prema odredbama ovoga Pravilnika.

Članak 5.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 025-04/22-01/199
 Urbroj: 338-01-01-22-01
 Zagreb, 29. srpnja 2022.

Predsjednik
 Upravnog vijeća Hrvatskog zavoda
 za zdravstveno osiguranje
 prof. dr. sc. Drago Prgomet, dr. med. spec., v. r.
### NN 90/2022 (3.8.2022.), Naredba o izmjenama i dopunama Naredbe o mjerama zaštite zdravlja životinja od zaraznih i nametničkih bolesti i njihovom financiranju u 2022. godini

Ministarstvo poljoprivrede

1394

Na temelju članka 17. stavka 1. Zakona o veterinarstvu (»Narodne novine«, br. 82/13, 148/13, 115/18 i 52/21) ministrica poljoprivrede donosi

NAREDBU

O IZMJENAMA I DOPUNAMA NAREDBE O MJERAMA ZAŠTITE ZDRAVLJA ŽIVOTINJA OD ZARAZNIH I NAMETNIČKIH BOLESTI I NJIHOVOM FINANCIRANJU U 2022. GODINI

Članak 1.

U Naredbi o mjerama zaštite zdravlja životinja od zaraznih i nametničkih bolesti i njihovom financiranju u 2022. godini (»Narodne novine«, broj 145/21) u dijelu II. članak 2. stavak 4.

– točka a) mijenja se i glasi:

»a) na području Sisačko-moslavačke županije: naselja na području jedinica lokalne samouprave Petrinja, Sisak, Glina, Hrvatska Kostajnica, Donji Kukuruzari, Dvor, Gvozd, Hrvatska Dubica, Lekenik, Majur, Martinska Ves, Sunja, Topusko, Jasenovac, Velika Ludina, Popovača, Kutina, Lipovljani i Novska«

– točka g) mijenja se i glasi:

»g) na području Zagrebačke županije: naselja na području jedinica lokalne samouprave Pokupsko, Kravarsko, Ivanić Grad i Križ«

– iza točke g) dodaje se nova točka h) koja glasi:

»h) na području Brodsko-posavske županije: naselja na području jedinice lokalne samouprave Stara Gradiška i Okučani.«

Članak 2.

Ova Naredba stupa na snagu prvoga dana od dana objave u »Narodnim novinama«.

Klasa: 322-02/21-01/26
 Urbroj: 525-09/556-22-10
 Zagreb, 28. srpnja 2022.

Ministrica poljoprivrede
 Marija Vučković, v. r.
### NN 91/2022 (8.8.2022.), Odluka o obračunu i naplati naknade za razvoj trgovačkog društva Otok Ugljan d.o.o., Preko

OTOK UGLJAN d.o.o. Preko

1406

Na temelju članka 56. stavak 1. Zakona o financiranju vodnoga gospodarstva (»Narodne novine« br. 153/09, 90/11, 56/13, 120/16, 127/17 i 66/19) i članka 18. Izjave o osnivanju Društva, Skupština društva Otok Ugljan d.o.o. Preko donosi

ODLUKU

O OBRAČUNU I NAPLATI NAKNADE ZA RAZVOJ

I.

Ovom se Odlukom određuje visina, detaljnije namjene kojima služi prihod od naknade za razvoj, način i rokovi uplate naknade za razvoj, nadzor nad obračunom i naplatom naknade za razvoj, obveznici, osnovica, izuzeća od plaćanja i olakšice.

II.

Naknada za razvoj iznosi 2,00 kn/m³ vode isporučene korisnicima javne vodoopskrbe te 3,00 kn/m³ ispuštene otpadne vode korisnicima javne odvodnje na području Općine Preko (dalje u tekstu: obračunsko područje).

III.

Naknada za razvoj služi pokriću troškova gradnje sljedećih komunalnih vodnih građevina koje se grade temeljem Plana gradnje komunalnih vodnih građevina od 20. lipnja 2022. godine.

IV.

Naknadu za razvoj korisnicima obračunava Otok Ugljan d.o.o. putem računa za vodne usluge.

V.

Korisnici su dužni plaćati naknadu za razvoj u onim rokovima u kojima su dužni plaćati cijenu vodne usluge javne vodoopskrbe i javne odvodnje.

Otok Ugljan d.o.o. obavlja poslove naplate (što između ostalog uključuje i upućivanje opomena te sudjelovanje u svojstvu ovrhovovoditelja/vjerovnika u postupcima ovrhe, predstečaja, stečaja i likvidacije) naknade za razvoj od korisnika vodne usluge javne vodoopskrbe i odvodnje.

VI.

Naknada za razvoj prihod je društva Otok Ugljan d.o.o.

Naknada za razvoj koristi se za:

– izravno plaćanje troškova gradnje komunalnih vodnih građevina iz točke III. ove Odluke

– povrat zajma/kredita iz kojih je (su)financirana gradnja komunalnih vodnih građevina iz točke III. ove Odluke

VII.

Nadzor nad obračunom i naplatom naknade za razvoj obavlja Nadzorni odbor javnog isporučitelja vodnih usluga.

VIII.

Ova Odluka stupa na snagu 19. srpnja 2022. godine, a objavit će se u »Narodnim novinama« i na službenim internetskim stranicama Društva.

Poslovni broj: 323/2022
 Preko, 18. srpnja 2022.

Jedini član Društva
 Općina Preko
 zastupana po Općinskom načelniku
 Jure Brižić, v. r.